একটি মোটে আংটি, পরাও যাবে আঙুলে, অথচ তাতেই বসানো হাজার-হাজার হিরে! এমন এক আশ্চর্য জিনিস বানিয়ে গোটা দুনিয়াকে চমকে দিলেন গুজরাতের দুই শিল্পী।

এই বিষয়ে অন্যান্য খবর

সোনা-হিরে-মুক্তো! কোন গয়নার যত্ন কেমন হওয়া উচিত


সুরাতের এই দুই শিল্পী বিশাল অগ্রবাল ও খুশবু অগ্রবাল সম্প্রতি বহু শ্রমে বানিয়েছেন পদ্মের মতো দেখতে এই আংটি। ১৮ ক্যারেট সোনার তৈরি এই অলংকারটির ওজন মাত্র ৫৮ গ্রামের কিছু বেশি। কিন্তু শুনলে বিস্মিত হবেন— এর মধ্যেই বসানো রয়েছে ৬ হাজার ৬৯০টি হিরে!
একটি আংটিতেই বসানো হিরের সংখ্যায় বিশ্বে এটিই সর্বাধিক। ‘গিনেস ওয়ার্ল্ড রেকর্ডস’-এর তালিকাতেও ঠাঁই পেয়েছেন এই দুই অলংকার শিল্পী। এর আগের রেকর্ড ছিল ৩ হাজার ৮৩৭টি হিরের— সেই রেকর্ড ম্লান হয়ে গিয়েছে এই নতুন পদ্ম-হিরের ছটায়।
বিশাল এবং খুশবু জানাচ্ছেন, জল সংরক্ষণের প্রতি সচেতন করার বার্তা দিতে চান তাঁরা। সেই জলেই তো ফোটে পদ্ম, যা ভারতের জাতীয় ফুল। সেই কারণেই পদ্মের আকারকে বেছে নিয়েছেন তাঁরা। তাঁদের কাজের ভিডিও তুলে ধরেছে ‘গিনেস ওয়ার্ল্ড রেকর্ডস’।
দেখুন সেই ভিডিও


‘গিনেস ওয়ার্ল্ড রেকর্ডস’-এর ইউডিউব চ্যানেল থেকে
৬ মাস ধরে এক নাগাড়ে কাজ করে এমন একটি স্বীকৃতি পেয়ে খুবই খুশি বিশাল ও খুশবু। শুধু শ্রম নয়, ৬ হাজার ৬৯০টি হিরে বসানো সোনার এই আংটির পিছনে অর্থলগ্নিও কম নেই। দাম তার আকাশছোঁয়া— প্রায় ২৮ কোটি ২০ লাখ টাকা!